# Elementi i kriteriji vrednovanja za nastavni predmet Utjecaj filozofije na književnost u školskoj godini 2025./2026.

Cilj je fakultativnog predmeta Utjecaj filozofije na književnost zainteresiranim učenicima trećih i četvrtih razreda predstaviti književna djela koja na čitatelju relativno pristupačan način tematiziraju ili problematiziraju određene filozofijske koncepte i teorije. Na taj će im se način približiti filozofska problematika na razumljiv i zanimljiv način. Konačni je cilj povezati problematiku predstavljenu u književnim djelima s njihovom svakodnevicom i društvom u kojem žive.

Slijedom gore navedenoga, kriteriji vrednovanja ovoga predmeta usmjereni su upravo na provjeravanje poznavanja i razumijevanja problematike književnih djela i s njima povezanih filozofskih teorija, kao i na argumentirano i strukturirano iznošenje vlastitog mišljenja o zadanoj problematici (temi koja se obrađuje). S obzirom na narav i cilj predmeta, uobičajene usmene i pisane provjere nisu potrebne, već će se vrednovati prije svega angažman i sudjelovanje u raspravi, formuliranje argumenata za vlastite teze, izrada kraćih osvrta (u obliku nekog pisanog rada, usmene prezentacije, videouratka, plakata i slično).

Dva su elementa vrednovanja nastavnog predmeta Utjecaj filozofije na književnost:

1. Poznavanje književnih djela i filozofskih sadržaja
2. Primjena znanja

Prvi element vrednovanja, poznavanje književnih djela i filozofskih sadržaja, odnosi se na poznavanje osnovnih informacija o odabranim književnim djelima (znanje o fabuli, likovima, odnosima među njima), poznavanje problematike tih djela, kao i na poznavanje filozofskih teorija i koncepata koji su na neki način povezani s temom romana i učenikovom svakidašnjicom.

Za ocjenu dovoljan od učenika se očekuje da prepoznaje i imenuje temu/problem/koncept te navede i nabroji njegove osnovne karakteristike. Za ocjenu dobar od učenika se očekuje objašnjavanje pojma, teme ili problema te povezivanje i razlikovanje s drugim pojmovima. Za ocjenu vrlo dobar od učenika se očekuje uspoređivanje i objašnjavanje na zadanim primjerima te za ocjenu odličan analiziranje, samostalni primjeri, kritičko propitivanje, objašnjavanje pomoću primjera iz djela, ali i vlastitih primjera i sl. Ovo se vrednuje prije svega kroz diskusije, debate te suradnju s drugima u skupini.

Drugi element vrednovanja, primjena znanja, odnosi se na sposobnost samostalnog prezentiranja teorijskog sadržaja, kao i na povezivanje teorijskog sadržaja s praksom, prije svega učeničkom svakidašnjicom, i sa znanjem koje je već stečeno u redovnoj nastavi iz predmeta Hrvatski jezik i Filozofija (odnosi se samo na učenike četvrtog razreda). Tehnike su vrednovanja učeničkih postignuća formuliranje argumenata i sudjelovanje u raspravi, pisanje eseja ili kraćih proznih osvrta, izrada plakata, prezentacija i videozapisa, diskusija, debata, intervju, projektni rad, učeničke mape, mini istraživanje i ostalo.

Za ocjenu dovoljan očekuje se da uz pomoć nastavnika učenik uoči problem te da ga definira. Za ocjenu dobar očekuje se prezentiranje problema na bazičnoj razini, bez povezivanja sa svakodnevicom i/ili već stečenim znanjem u redovnoj nastavi. Za ocjenu vrlo dobar očekuje se da učenik relativno samostalno, uz manje intervencije nastavnika, predstavlja problem ili temu u zadanom formatu, da koristi stečena teorijska znanja te da ih pokuša povezati sa svojom svakodnevicom ili s već stečenim znanjem. Za ocjenu odličan od učenika se očekuje da samostalno i kreativno predstavi problem, navede adekvatne primjere iz prakse te da poveže književnoteorijsko znanje sa znanjem o filozofskim konceptima u skladnu cjelinu.

Zaključna ocjena proizlazi iz svih oblika vrednovanja (sumativnog i formativnog) tijekom čitave nastavne godine. Ona ne mora proizlaziti iz aritmetičke sredine svih ocjena. Pri utvrđivanju konačne ocjene u obzir treba uzeti ne samo sumativno već i formativno vrednovanje učenika (bilješke o praćenju napredovanja učenika, odnosu prema radu i sl.) te napredak učenika tijekom nastavne godine.

Ocjene se zaključuju javno na posljednjem nastavnom satu.